Tallinna Ülikooli Haapsalu kolledž

Tallinna Ülikooli Haapsalu kolledž on Tallinna Ülikooli kolledž Haapsalus.

Haapsalu kolledž on iseseisev õppe-, teadus- ja arendusasutus, mis tegutseb ülikooliseaduse ja kolledži põhikirja alusel. 

Kolledž pakub rakenduskõrgharidust neljal erialal: rakendusinformaatika, liiklusohutus, tervisejuht ning käsitöötehnoloogiad ja disain.

Kolledži ajalugu 
Tallinna Ülikooli Haapsalu kolledž alustas tegevust 1998. aastal, andes ülikooliharidust ja pakkudes Lääne regiooni haridustöötajatele täienduskoolitust. Algul koosnes kolledži personal kahest inimesest, 2007. aastal töötas kolledžis 18 inimest.

Direktorid
 1996–2011 Eve Eisenschmidt 
 2011–2012 Janno Kriiska (kohusetäitjana) 
 2012– Triin Laasi
 2016 Heli Kaldas (kohusetäitja) 
 2017– Heli Kaldas

Kolledžis õpetatud erialasid
 klassiõpetaja (avati õppeaastal 1998/1999)
 infotehnoloogia (õpe toimus õppeaastatel 1999/2000-2002/2003)
 informaatika (õpe toimus õppeaastatel 2001/2002 – 2006/2007)
 haldus- ja ärikorraldus (avati õppeaastal 2002/2003 )
 riigiteadused (õpe toimus õppeaastatel 2003/2004, 2004/2005 ja 2006/2007)
 pedagoogiline nõustamine (õpe toimus õppeaastatel 2004/2005 ja 2005/2006)
 rakendusinformaatika (avati õppeaastal 2006/2007)
 tervisejuht (avati õppeaastal 2008/2009 )
 liiklusohutus (avati õppeaastal 2009/2010 )
 käsitöötehnoloogiad ja disain (avati õppeaastal 2010/2011)

Haapsalu kolledži tegevusmudel
TLÜ Haapsalu kolledži missioon regionaalses arendustegevuses:
 erialaarendusel maakondlikest prioriteetidest lähtumine;
 koolitustegevuse suunamine lisaks noortele ka täiskasvanud õppijaile ehk siis neile spetsialistidele, kes maakonnas juba edukalt rakendunud, ent kel soov end täiendada;
 regiooni vajadustest lähtuv uurimis- ja arendustegevus, mis on seotud kolledži õppevaldkondadega;
 teiste Eesti ülikoolide ressursside vahendamine regiooni.

Tallinna Ülikooli Haapsalu kolledži uurimis- ja arendustegevus 
 Tervisedenduse ja Rehabilitatsiooni Kompetentsikeskus (TERE KK) – Ettevõtluse Arendamise Sihtasutuse juhatus otsustas 28. jaanuaril 2010 heaks kiita TLÜ Haapsalu kolledži esitatud Haapsalu Tervisedenduse ja Taastusravi Kompetentsikeskuse ideekavandi. Kokku toetati 9 piirkondliku kompetentsikeskuse arendamise ideekavandit. Väljapoole Harju- ja Tartumaad rajatavates kompetentsikeskustes hakatakse ettevõtjate ja teadlaste koostöös välja töötama rahvusvahelise konkurentsivõimega uuendusi piirkonnale omastes valdkondades.

 Läänemaa Elukeskkonna Tuleviku-uuringute Sihtasutus (LETS) – sihtasutuse eesmärkideks on omavalitsuste strateegilise juhtimissuutlikkuse arendamine läbi uurimistegevuse ja koolitamise ning kolledži õppeprotsesside ja regionaalse arendustegevuse sidususe tugevdamine. Samuti on sihtasutus võtnud endale eesmärgiks koondada olemasolev teadusinfo ja senise uurimistegevuse tulemused Läänemaal; algatada, koordineerida ja teostada piirkonna vajadustest lähtuvaid uuringuid ning prognoosida uurimistegevusele toetudes maakonna tulevikusuundumusi. Uurimistulemusi soovitakse kasutada ka sisendina argumenteeritud poliitilise diskussiooni arendamisel riiklikul tasandil.

Muud tegevused 
 Mootorsõidukijuhi õpetaja taseme 6 kutse andmine – 14.09.2011 kuulutas SA Kutsekoda välja avaliku konkursi kutse andja leidmiseks mootorsõidukijuhi õpetaja kutsele. Avaliku konkursi võitis Tallinna Ülikooli Haapsalu kolledž. Kutse andmise õigus kehtib kuni 22.11.2016.

 Mootorsõidukijuhi järelkoolitus – Tallinna Ülikooli Haapsalu kolledži pakutava mootorsõidukijuhi järelkoolituse kursus on mõeldud mootorsõidukijuhtidele, kes on esmase juhtimisõiguse perioodil juhtimisõigusest ilma jäetud. Järelkoolituse programmi läbimine annab võimaluse alustada juhtimisõiguse taastamist liiklusseadusega ettenähtud korras.

Välislingid 
 TLÜ Haapsalu kolledži koduleht
 Tervisedenduse ja Rehabilitatisooni Kompetentsikeskus (TERE KK) koduleht

Haapsalu kolledž